ग्राम पंचायत कानस को एडीए ने सौंपा आवंटित भूमि का कब्जा
पुष्कर|अजमेर विकासप्राधिकरण ने आखिर शुक्रवार को ग्राम पंचायत कानस को आवंटित एक हजार वर्गमीटर भूमि का कब्जा सौंप दिया है। इसके साथ ही ग्राम पंचायत ने भूमि पर ग्राम पंचायत का भवन बनाने की प्रक्रिया शुरू कर दी है। ग्राम पंचायत कानस की सरपंच संजू रावत की मांग संसदीय सचिव सुरेश सिंह रावत, जिला कलेक्टर गौरव गोयल एवं जिला परिषद सदस्य मदन सिंह रावत के प्रयास से गत 20 जनवरी को एडीए सचिव ने ग्राम पंचायत कानस को पंचायत भवन अटल सेवा केंद्र के निर्माण के लिए ग्राम बूढ़ा पुष्कर में एक हजार वर्ग मीटर भूमि आवंटित की थी। एडीए की राजस्व टीम, कनिष्ठ अभियंता ने सीमाज्ञान कर ग्राम पंचायत को पुलिस की मौजूदगी में विधिवत कब्जा सौंप दिया।
कब्जा संभालने के साथ ही ग्राम पंचायत ने आवंटित भूमि पर पत्थर गढ्ढी कर ली तथा पंचायत का भवन बनाने की कवायद तेज कर दी। सरपंच संजू रावत ने बताया कि जमीन पर 50 लाख रुपए की लागत से पंचायत का नया भवन बनाया जाएगा। रावत ने इसके लिए संसदीय सचिव रावत, जिला कलेक्टर एवं एडीए के प्रति आभार व्यक्त किया है। प्रसंगवश राज्य सरकार ने दो साल पूर्व देवनगर ग्राम पंचायत से विलय कर ग्राम पंचायत कानस का गठन किया था।
awa_Deva hin_Deva hin_Deva